《寄情十四韵》
明代·景翩翩

握粟詹予美，端蓍竟我欺。
前鱼如未弃，下凤故应迟。
荏苒惊吹律，凄凉忆履綦。
漫餐妃子秀，虚啮舍人饴。
懒去初侵鬓，颦回恰到眉。
泪痕留琥珀，花胜淡燕支。
露遣冰纨冷，风传画角悲。
题盘缘伯玉，捣素事班姬。
苦海填愁遍，盟山着恨移。
秋深仍系帛，日入已栖埘。
石阙何能解，刀头尚可期。
三缘经曲折，五内几妍媸。
尘掩菱花镜，心摇桂叶旗。
何妨梁下信，更作有情痴。

作者简介：明江西建昌人，字三妹，或作三昧，一字惊鸿。妓女。貌美，工诗。与梅子庾有婚姻之约而不果。后误归建宁丁长发，乃自杀。有《散花吟》。